NEWS ออกหุ้นเพิ่มทุน 6 พันล้านหุ้นขาย PP ระดมเงินทุนขยายทีวีดิจิตอล
บอร์ด NEWS อนุมัติออกหุ้นเพิ่มทุน 6 พันล้านหุ้นขาย PP ระดมเงินทุนขยายทีวีดิจิตอลอีกทั้งการลงทุนในธุรกิจสื่อและธุรกิจอื่นๆ ซึ่งการเพิ่มทุนจะทำให้บริษัทมีฐานะทางการเงินที่มั่นคงขึ้น 
26 ก.พ. 2559

บริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS ระบุว่า ที่ประชุมคณะกรรมการบริษัทเมื่อวานนี้อนุมัติการลดทุนจดทะเบียน โดยยกเลิกหุ้นที่ออกไว้เพื่อรองรับใบสำคัญแสดงสิทธิที่จะซื้อหุ้นสามัญ รุ่นที่ 2 ออก หลังจากนั้นให้เพิ่มทุนจดทะเบียนให้แก่บุคคลในวงจำกัด (PP) จำนวน 6 พันล้านหุ้น พาร์หุ้นละ 5 บาท  โดยมีระยะเวลาเสนอขายหุ้นภายใน 6 เดือนนับจากวันที่ที่ประชุมผู้ถือหุ้นมีมติอนุมัติ  โดยภายหลังการเพิ่มทุนจะทำให้บริษัทมีทุนจดทะเบียนเพิ่มเป็น 7.35 หมื่นล้านบาท จากเดิมที่ 4.35 หมื่นล้านบาท
สำหรับวัตถุประสงค์ในการเพิ่มทุน เพื่อใช้เป็นเงินทุนหมุนเวียนของบริษัทและบริษัทในเครือ การลงทุนขยายธุรกิจด้านทีวีดิจิตอล และเทคโนโลยี ของบริษัทในเครือ รวมถึงมีเงินทุนสำรองในการขยายธุรกิจของบริษัทในอนาคต ทั้งการลงทุนในธุรกิจสื่อและธุรกิจอื่นๆ ซึ่งการเพิ่มทุนจะทำให้บริษัทมีฐานะทางการเงินที่มั่นคงขึ้น
 